Ole Ambrosius Rolfsen

Ole Ambrosius Rolfsen (født 4. april 1826 i Christiania, død 1. april 1906) var jurist, sorenskriver, politiker og ordfører i Drammen kommune.

Karriere 
Rolfsen var utdannet jurist. Han ble i 1856 underrettssakfører i Drammen, formannskapssekretær fra 1852 til 1861, og overrettssakfører i 1865. Han var byfogd i Drammen fra 1880 til 1884. Fra 1884 til 1903 var han sorenskriver i Lier, Røyken og Hurum.

Rolfsen var en av initiativtagerne til bygging av Drammens Teater og var med i direksjonen mellom 1870 og 1874, formann 1870 til 1871. Han var også direktør og formann i Drammen Sparebanks direksjon fra 1867 til 1873.

Rolfsen døde i 1906 av hjertesykdom. Han ble gravlagt på Bragernes kirkegård i Drammen.

Politikk 
Rolfsen var suppleant til Stortinget 1880-1882 og 1883-1885.

Ordfører 
Som lokalpolitiker var Ole Ambrosius Rolfsen Drammens ordfører i to perioder, først i perioden 1870 til 1871, deretter i 1872, da den valgte ordføreren, Abraham Siemers Kiøsterud måtte trekke seg grunnet sykdom. Rolfsen var en av de mest sentrale politikere under gjenoppbyggingen av Drammen etter bybrannen i 1866. Som ordfører la han også ned grunnsteinen i alterfoten på Bragernes kirke etter at sogneprest Jørgen Moe hadde holdt sin tale den 20. mai 1870.

Familie 
Ole Ambrosius Rolfsen var sønn av Engebret Frantsen Rolfsen(1797–1863) og Kirstin Olsdatter Rolfsen(1793–1880).

Ekteskap

Første ekteskap 
Ole Ambrosius Rolfsens første ekteskap var med Kirsten Christine Thams (24. november 1829 – 13. august 1861) som døde av tuberkulose i 1861. Sammen fikk de to barn, Einar Rolfsen(1854–) og Maren Kirstine (1856–).

Andre ekteskap 
Rolfsens andre ekteskap var sammen med Ellen Ovidia Lange (13. februar 1841 – 16. november 1878) fra Stavern. De bodde i første omgang på Strømsø deretter flyttet de til Øvre storgate på Bragernes. Sammen fikk de ti barn: Christian Lange Rolfsen (1864–1934), Ole Peter Rolfsen (1866–1894), Christine Rolfsen (1867–1942), Margit Kirstine Ovidia Rolfsen (1868–1872), Elda Rolfsen (1870–), Halvard Balthazar Rolfsen (1871–1950), Anna Rolfsen (1874–1958), Ovidia Margrete Rolfsen (1875–1964), siste to var dødfødte. Ellen Ovidia Lange døde i barsel i 1878.

Tredje ekteskap 
Rolfsens tredje ekteskap i 1880 var med Martine Jeanette Collett Steenstrup (15. februar 1840, Fredrikstad – 1. april 1928, Oslo). Sammen fikk de to barn: Ella Sofie Rolfsen (1881–1970) og Ole Ambrosius Rolfsen (1882–1963).

St. Olavs Orden 
Rolfsen ble i 1895 ridder av St. Olavs Orden.

Referanser 

Ordførere i Drammen
Personer fra Oslo
Riddere av St. Olavs Orden